El director del Consell Català de l'Esport, Antoni Reig, ha participat avui en la presentació de l'Acerbis Catalunya Round, nom que adopta l'estrena del Campionat del Món MOTUL FIM de Superbike al Circuit de Barcelona-Catalunya.
La prova també serà escenari de la primera experiència immersiva 5G en un esdeveniment esportiu a Catalunya gràcies a una iniciativa promoguda pel Departament de Polítiques Digitals de la Generalitat, el Circuit i la Corporació Catalana de Mitjans Audiovisuals (CCMA) en el marc del consorci '5G Barcelona'.
La presentació, que ha tingut lloc a la recta principal del Circuit de Barcelona-Catalunya, a Montmeló, ha comptat amb la presència de Jordi Puigneró, conseller de Polítiques Digitals i Administració Pública de la Generalitat de Catalunya; Núria Llorach, vicepresidenta i presidenta en funcions de la Corporació Catalana de Mitjans Audiovisuals (CCMA); Toni Reig, director del Consell Català de l'Esport; Gregorio Lavilla, director executiu, esportiu i d'organització de WorldSBK; així com la presidenta del Circuit de Barcelona-Catalunya, Maria Teixidor, i el director general del Circuit, Josep Lluís Santamaría.
També hi han participat el pilot Xavi Forés (WorldSBK) i Armando Folgado, que tindrà un paper especial fent d'operador de càmera remot des de l'Institut Guttmann.
Fins ara, el Campionat del Món MOTUL FIM de Superbike -abreviat comercialment com WorldSBK- no havia celebrat mai una prova en territori català.
Amb la creació de l'Acerbis Catalunya Round, el Circuit de Barcelona-Catalunya acollirà del 18 al 20 de setembre una prova d'aquest campionat gestionat també per una empresa amb seu a Catalunya: Dorna Sports, que també posseeix els drets comercials de MotoGPTM.
La disputa de l'Acerbis Catalunya Round és possible gràcies a la col·laboració del Circuit amb Dorna i Gemocat (Gestió del Motociclisme Català), com a empresa organitzadora de l'esdeveniment esportiu.
Amb el format actual de WorldSBK, el Circuit acollirà fins a set curses per les tres categories que formen el campionat: Superbike –categoria reina amb motocicletes de 1000cc, més de 240cv i velocitats punta superiors a 300km/h – Supersport –per a motocicletes esportives de fins a 600cc– i Supersport300, una categoria per la formació de joves talents.
Les curses se celebraran sense públic i amb totes les mesures sanitàries per garantir la seguretat de participants i organitzadors.
Una experiència 360o que supera totes les barreres gràcies a la 5G
El projecte, pioner a Catalunya en un esdeveniment esportiu, consisteix en l'enviament durant tot el cap de setmana de senyal de vídeo amb tecnologia 5G de dues càmeres ubicades a la zona de boxes del Circuit.
Una de les càmeres permetrà viure l'experiència 360o per tal que els espectadors puguin tenir una experiència immersiva.
Una altra càmera serà articulada per un braç robotitzat que controlarà, en remot i amb connexió 5G d'extrem a extrem, un expacient de l'Institut Guttman amb mobilitat reduïda severa.
Bon coneixedor del món del motor, Armando Folgado farà d'operador de càmera remot des de la sala Àgora de l'Institut Guttmann ('Fan Zone'), mitjançant un sensor de posició de l'iris dels ulls que permet moure el cursor sobre una pantalla dissenyada especialment per l'IRI-UPC per controlar la càmera.
Ambdues càmeres enviaran el senyal en 'streaming' a través de 5G al canal de YouTube de TV3, que serà accessible des de qualsevol dispositiu fix o mòbil.
L'usuari podrà personalitzar la seva experiència 5G durant l'Acerbis Catalunya Round a través de l'APP 'Experiència 5G', impulsada pel Departament de Polítiques Digitals i desenvolupada per Aumenta Solutions.
A través de l'aplicació, disponible als markets d'Android i iOS, es pot rebre i provar el senyal de les dues càmeres 5G directament al dispositiu mòbil.
Aquest cap de setmana, a través del canal Esport3 i a TV3.cat, la CCMA oferirà la transmissió de les curses del Campionat del Món MOTUL FIM Superbike com no s'ha vist mai abans, amb múltiples punts de captació a través de terminals mòbils d'última generació, per mostrar tota l'emoció del campionat dins i fora de la pista, utilitzant la tecnologia 5G i amb una realització totalment innovadora, des del núvol.
L'experiència d'esport immersiu està promoguda pel Departament de Polítiques Digitals de la Generalitat, el Circuit de Barcelona-Catalunya i la Corporació Catalana de Mitjans Audiovisuals (CCMA) en el marc de 5G Barcelona, una iniciativa impulsada per la Generalitat de Catalunya, l'Ajuntament de Barcelona, Mobile World Capital Barcelona, i2CAT, CTTC, Atos i la UPC.
Compta amb la col·laboració de l'Institut Guttman i les aportacions de l'Institut de Robòtica i Informàtica industrial (IRI-UPC) i l'empresa Kataclack.
Vodafone serà el proveïdor tecnològic de la xarxa 5G mitjançant una estació mòbil que es traslladarà al Circuit.